El ple de Sant Fost rebutja una consulta sobre el centre de menors i acaba amb aldarulls i denúncies creuades | NacióGranollers\nEl ple de Sant Fost rebutja una consulta sobre el centre de menors i acaba amb aldarulls i denúncies creuades\nLa sessió extraordinària ha rebutjat fer una consulta sobre l'obertura d'un centre de menors no acompanyats\nper Redacció, 12 de desembre de 2019 a les 20:51 |\nL'Ajuntament de Sant Fost de Campsentelles ha celebrat aquest dimarts un ple extraordinari per debatre una moció d'Independents Units per Sant Fost, el principal partit de l'oposició, en què es demanava que es fes una consulta als veïns sobre el projecte d'obertura a la localitat d'un centre d'acolliment a menors no acompanyats. La moció no ha tirat endavant al només comptar amb el suport d'IUSF i els vots en contra de l'equip de govern (ERC-JxSF-AM, la regidora no adscrita i Podem).\nEl ple ha tingut diversos moments de tensió, tant a dins com a fora d'una sala de plens que s'ha omplert de ciutadans. Alguns dels que s'han quedat a fora han intentat entrar, però la Policia Local els ho ha impedit per raons de seguretat quan la sala ha arribat al seu màxim aforament.\nTal i com recull SomParets, la cap de l'oposició, Montserrat Sanmartí, ha acusat l'equip de govern de voler “fer negoci” amb el centre. En aquest sentit, ha dit que l’arquitecte de les obres seria un col·laborador de campanya de l’alcalde i que la casa on estaran els menors és propietat d’un tiet del batlle. L'alcalde, Carles Miquel, ho ha desmentit i ha recordat que el seu tiet ja no està viu, ha acusat IUSF de "generar criminalització i odi" i ha defensat que Sant Fost sempre ha estat un poble d’acollida: "Sempre hem acollit a tothom, vingui d’on vingui, parli l’idioma que parli i tingui els mitjans que tingui. Els drets no es voten, es defensen", ha declarat.\nEs pot veure el ple complet en el següent enllaç:\nDesprés de la sessió, però, la tensió ha seguit a les xarxes. L'Ajuntament ha emès un comunicat en què asseguren que alguns treballadors del consistori han estat agredits, i ha acusat directament IUSF d'encapçalar una campanya d'odi: "L’equip de govern està consternat pels atacs que va patir el personal de l’ajuntament, a qui dóna ple suport, i denuncia la campanya d’odi i l’increment de la violència de IUSF en els darrers mesos", afirmen. En aquest sentit, el cap de la Policia Local ha denunciat un dels concentrats per atemptat a un agent de l'autoritat.\n➡ L'Ajuntament de #SantFost condemna les agressions a treballadors i treballadores del consistori durant el ple del 10 de desembre. Més informació: https://t.co/J3q2XeL3H5 pic.twitter.com/DvSOa5jaUL\n— Aj. Sant Fost (@AJsantfost) December 11, 2019\nIUSF també ha reaccionat amb una demanda aquest dijous. Aquest dijous a la tarda han informat que han denunciat els representants del govern municipal, Podem i, a títol personal, l'alcalde i els regidors Xavier Conesa, Patricia Orta i Alberto Bastida. Diuen que les causes són "les greus acusacions falses fetes ahir a les xarxes. Lamentem que alguns que actuen de corretja de transmissió de l’ofensiva reaccionària a Sant Fost intoxiquin els treballadors de l’Ajuntament amb la voluntat de fer-los servir per a les seves maniobres polítiques".\nAvui IUSF ha presentat una demanda contra els representants del govern municipal, contra els partits ERC i Podem i a títol personal contra l'alcalde Carles Miquel i els regidors Xavier Conesa, Patricia Orta i Alberto Bastida. (obrim fil)\n— Independents Units per Sant Fost (@iusantfost) December 12, 2019\nEls treballadors de l'Ajuntament han convocat una aturada davant el consistori "per rebutjar i condemnar rotundament els insults i les agressions" que asseguren que van patir.\nSant Fost confirma que la Generalitat ubicarà un centre de menors estrangers no acompanyats al municipi\nPolítica, menors no acompanyats, centre de menors Sant Fost, centre menors Sant Fost, Sant Fost de Campsentelles, ple Sant Fost


Les macrobotellades de Sant Joan posen en risc la temporada turística\nAlguns hotels han registrat un 20% de cancel·lacions a causa de l’augment de contagis i adverteixen de la complexitat de la situació\nGran part de la població de Ciutadella du mascareta de manera voluntària després de la notícia del macrobrot. David Arquimbau\nCiutadellaEra d’esperar. Aquesta és la frase més repetida pels menorquins que encara no entenen la permissivitat a Ciutadella durant la setmana de Sant Joan, un descontrol que ha desembocat en una onada de contagis del covid-19 que supera amb escreix les pitjors dades de positius des de l’inici de la pandèmia. A les conseqüències sanitàries cal afegir-hi les econòmiques, perquè ja comencen a traduir-se en format de cancel·lació de reserves hoteleres. Segons ha pogut saber l’ARA Balears de diversos establiments de la planta d’allotjament de l’illa, la caiguda de les reserves se situa al voltant d’un 20%, una xifra que dificulta la viabilitat de la temporada. “He perdut 24.000 euros en dos dies. La gent no és conscient del que hi ha en joc. La setmana que ve dos treballadors entraran en un Expedient de Regulació Temporal d’Ocupació (ERTO)”, explica el director d’un aparthotel que prefereix mantenir l’anonimat.\nTambé hi ha preocupació en el sector de la restauració. El president de l’Associació d’hostaleria de la CAEB, José Bosch, avisa: “No podem tornar enrere i cal exigir responsabilitats. És intolerable el que ha succeït, i després de tots els esforços consentir el que s’ha consentit és una temeritat pel risc que representa per a tota la societat. En la mateixa línia s’expressa el president de l’Associació de comerciants de Menorca, Vicente Cajuso: “És indignant que hagi passat el que tots sabíem. Ens jugam la temporada turística i tenc por que tot se’n vagi a fer punyetes i el govern britànic retrocedeixi amb les Balears”.\nAl tancament d'aquesta edició, Menorca acumulava 369 casos actius per coronavirus, 362 dels quals estan en seguiment per les Unitats Volants d’Atenció al Coronavirus (UVAC), mentre que sis persones estan ingressades a planta de medicina interna i una a la Unitat de Cures Intensives (UCI) de l’hospital Mateu Orfila de Maó. Més de la meitat de nous contagis s’estan diagnosticant a Ciutadella, la majoria entre 16 i 21 anys. La incidència acumulada a 14 dies se situa en 283,4 casos per cada 100.000 habitants, mentre que a 7 dies es troba a 261,4 casos per cada 100.000 habitants.\nUna de les veus més autoritzades i que ha deixat clar el que representen les macrobotellades i les aglomeracions de Sant Joan és l’epidemiòleg de l’Àrea de Salut de Menorca, Maties Torrent, qui considera que la propagació dels contagis és una “hecatombe” i preveu “dies molt durs” a Ciutadella. Torrent ha lamentat les imatges del Pla. “Vaig sentir vergonya, indignació, preocupació i tristor per la falta de responsabilitat i solidaritat”, recorda, i ha posat damunt la taula la possibilitat de regular la massificació. “Si genera problemes, calen solucions perquè reconduir la massificació és extremadament difícil. S’hauria d’haver previst i hi ha faltat contundència. Per quin motiu no podem controlar la gent que arriba a l’illa per Sant Joan”, es demana.\nLluny de reaccionar amb agilitat i fent autocrítica d’una situació en què s’han vist sobrepassats, el Consistori de Ponent ha demanat a la Conselleria de Turisme del Govern balear que actuï contra les empreses o agències de viatges que han emprat una publicitat enganyosa de les festes de Sant Joan per traslladar joves a la ciutat.\nEn un comunicat en el qual en cap moment no es desprèn una mínima assumpció de responsabilitat, la institució afirma que enguany la festa ha posat al descobert altres problemàtiques, com la promoció del turisme d’excessos, l’arribada de menors mallorquins i catalans no acompanyats, a més del vincle de les celebracions patronals amb l’alcohol i les drogues, un fet que, per cert, recull des de fa anys la memòria del servei de drogodependència del Consell de Menorca.\nCiutadella viurà aquest dilluns a les 19.00 hores el ple extraordinari i urgent a petició del PP. Tant aquesta formació com Ciutadans escoltaran les explicacions de l’equip de govern, que, recordem, anuncià abans de la setmana de Sant Joan un increment del 30% d’efectius de la Policia Local i un reforç de 25 agents de la Policia Nacional procedents de Mallorca. En cas de no convèncer, escenari molt probable, la petició de dimissions serà un fet.\nActitud a les macrobotellades\nAna és una jove de 18 anys que ha donat positiu i es troba a l’hotel covid de l’Arenal d’en Castell. Arribà a l’illa el 21 de juny amb set amics per celebrar el final de curs. La indisposició d’una amiga seva despertà les alarmes i a partir d’aquí els fets s’han desencadenat. “Quan havíem d’abandonar la casa on estàvem, ens van comunicar el resultat i quatre van tornar a Catalunya a fer la quarantena, i nosaltres tres aquí”, explica una afectada jove que reconeix la participació en les macrobotellades del Pla. “Tothom anava sense mascaretes i hi havia molta gent concentrada, era com un espai lliure de covid. De cinquanta companys de classe, vint han donat positiu a l’arribada”, explica. D’altra banda, diu que estan molt ben ateses, constantment en contacte amb els professionals sanitaris, i “ens donen molt de menjar”.\nPerò no només hi havia jovent català i mallorquí. Els menorquins també van fer festa. Aquest és el cas d’un dels membres de la cotxera on es van reunir desenes de joves els dies 23 i 24. “Un amic va convocar alguns components de la Banda de Música de Ciutadella per fer un poc d’ambient, tot i que ens va fugir de les mans”, reconeix un afectat estudiant que en veure les imatges lamenta les conseqüències. “N’estic penedit i va ser un greu error, es va acumular gent per tot el carrer i ara toca assumir-ne la responsabilitat”, reconeix. El jove està confinat a casa seva i amb la sensació de culpabilitat per contribuir a la propagació del virus. La Policia Local en aquest cas va actuar i va procedir a dissoldre els participants a la festa i al tancament de la cotxera.\ncoronavirus Covid-19 menorca botellada


Síndic Municipal de Greuges — Ajuntament de Vic\nSou aquí: Inici → La ciutat → Síndic Municipal de Greuges\nQuè és el síndic municipal de Greuges?\nÉs un servei municipal gratuït que defensa els interessos de la ciutadania de Vic davant les actuacions o omissions de l’Ajuntament.\nEl síndic municipal defensarà els drets fonamentals amb una mirada transparent, autònoma i objectiva.\nEl síndic municipal de Greuges de Vic és el senyor Joan Sala i Baiget, nomenat en el Ple de l’Ajuntament de Vic el 7 de febrer de 2018 per un període de 5 anys. Sala va prendre possessió en un acte a la Sala de la Columna presidit per l’alcaldessa de Vic, Anna Erra, i el síndic de Greuges de Catalunya, Rafael Ribó.\nQuè fa el síndic municipal?\nCom s’ha de presentar una queixa?\nS’ha d’emplenar un formulari amb les dades personals i de contacte de la persona o col·lectiu, explicar-hi el motiu i les accions fetes en relació amb la queixa i si s’ha ha obtingut resposta de l’Ajuntament i trametre’l a l’Oficina del Síndic municipal. El formulari es pot obtenir a sindic.vic.cat o físicament a les Oficines d’Atenció al Ciutadà, de la plaça Major o del Remei.\nOficina del Síndic municipal de Greuges\nPlaça del Pes, s/n - Planta baixa\nCarrer Virrei Avilés, 34\nHoraris d’atenció amb visita concertada\nDilluns, de 4 de la tarda a 8 del vespre - Edifici Ajuntament\nDijous, de 10 del matí a 2 del migdia - Edifici Ajuntament\nPrimer dimarts i dijous de mes de 4 de la tarda a 8 del vespre - C. Virrei Avilés, 34.\nE mes de juliol l'oficina estarà tancada per vacances.\nHoraris d’atenció amb visita concertada el mes d'agost\nDilluns i dijous, de 10 del matí a 2 del migdia\nAdreça electrònica: sindic@vic.cat\nBalanç dels 100 primers dies del Síndic


Notícies - Una xerrada explica tot el procés d'una acollida d'infants\nUna xerrada explica tot el procés d'una acollida d'infants\nCartell de la jornada / Font: http://www.santcugatentitats.net/\nel 15/mar/11 Miriam Piñol Societat PDF\nLa Casa de Cultura acull aquest dimarts al vespre la xerrada 'Ajuda'ls a volar', que vol donar a conèixer què vol dir un acolliment i tots els tràmits que una família santcugatenca ha de seguir per cuidar un infant temporalment. L'aspecte més important d'un acolliment és diferenciar-ho de l'adopció, segons la tècnica del Servei d'Acollida Familiar Alba Juanola.\nA la xerrada, estaran representats tots els actors del procés d'acollida: l'oficina local, el servei d'acolliments i unes famílies acollidores que explicaran la seva experiència. En una entrevista al magazín de Cugat ràdio, la tècnica del Servei d'Acollida Familiar Alba Juanola ha parlat dels aspectes més importants d'una acollida.\nTall incrustat: Alba Juanola\nCal tenir clar que un acull un nen i totes les seves circumstàncies. El nen no ha de quedar deslligat del seu origen.\nA Catalunya hi ha una seixantena de famílies acollidores en actiu, cap d'elles a Sant Cugat. La intenció de la xerrada és donar a conèixer el procés i incentivar l'acolliment entre les famílies santcugatenques.


Diputació de Castelló | Diputació presenta la XXXVII Volta Ciclista a Castelló\nDiputació presenta la XXXVII Volta Ciclista a Castelló\nLa Diputació de Castelló impulsa la Volta Ciclista a Castelló 2019, que en la seua trenta-setena edició tornarà a recórrer la província del 13 al 16 de juny\n12 de juny de 2019. La Diputació de Castelló impulsa la Volta Ciclista a Castelló 2019, que en la seua trenta-setena edició tornarà a recórrer la província del 13 al 16 de juny. Aquesta emblemàtica prova del ciclisme provincial tornarà a consolidar-se com un gran referent del turisme esportiu de la província, ja que el seu desenvolupament suposa anualment més de 1.200 pernoctacions hoteleres i un impacte econòmic directe de 150.000 euros als municipis de la província. El diputat provincial d'Esports, Luis Martínez, ha participat aquesta vesprada en la presentació de la prova per a la celebració de la qual la institució aporta 45.000 euros.\n“Amb aquesta consolidada trajectòria queda patent, d'una banda, la qualitat esportiva de l'organització, i per una altra l'impacte econòmic i turístic que generen al territori els esdeveniments esportius. Aquesta volta ciclista ha estat des dels seus orígens una plataforma excel·lent per a la difusió de les virtuts turístiques de Castelló, alhora que ha suposat una dinamització de l'activitat dels establiments dels municipis participants”, ha indicat el diputat.\nCal tindre en compte que aquesta col·laboració de la Diputació es contextualitza en l'impuls que dóna el Govern provincial a l'esport com dinamitzador de l'economia provincial a través de Castelló Escenari Esportiu. “Amb la Volta Ciclista constatem una vegada més que la nostra província és el millor escenari esportiu per a la pràctica del ciclisme, i no tenim més que recórrer les nostres carreteres especialment els caps de setmana per a comprovar-ho, tant en la part més costanera com de l'interior”.\nCal tindre en compte que seran 20 equips sub 23 (18 nacionals i 2 internacionals), els què participaran en la competició que es desenrotllarà en quatre etapes i que discorrerà per una vintena de municipis de la província, sent el recorregut el següent:\nEtapa 1: Orpesa del Mar-Oropesa del Mar\nLa primera de les etapes partirà demà des d'Orpesa a les 15:30 hores per a tornar al mateix municipi. Seran 138 quilòmetres d'una primera etapa amb un port de muntanya a l'Alt de la Tafanera i 1.235 metres de desnivell positiu.\nEl divendres 14 de juny tindrà lloc la segona etapa de carrera, amb punt d'eixida a Onda entorn de les 15:00 hores. Amb un recorregut de 126 quilòmetres, serà l'inici de la muntanya i marcada per tres ascensions, coronant-se el Desert de les Palmes a penes 16 quilòmetres de la meta.\nSerà el dissabte 15 quan aquesta etapa siga l'oportunitat per a disputar un nou trofeu Penyagolosa. Partirà del Grau de Castelló, per Benicàssim, Borriol fins als Ibarsos, Atzeneta, Culla, Benafigos i Vistabella. 134 quilòmetres amb quatre ports de muntanya i un desnivell positiu de 3.041 metres per a una etapa que arrancarà a les 15:00 hores.\nL'última etapa partirà de la capital de la província a les 10:00 hores, amb meta volant a l'Alcora, recorrerà, a més, Sant Joan de Moró, Vilafamés, la Pobla Tornesa i Borriol abans de tornar a Castelló.


S'estavella l'helicòpter del propietari d'un equip de la Premier\nS’estavella l’helicòpter del propietari d’un equip de la Premier quan marxava de l’estadi\nTot i que encara no hi ha cap informació oficial, la premsa anglesa explica que Vichai Srivaddhanaprabha, amo del Leicester, es trobava dins del vehible accidentat\nL'helicòpter del propietari del Leicester City, Vichai Srivaddhanaprabha, s'ha estavellat a les proximitats del King Power Stadium.\nRedacció Octubre 28, 2018 9:27 am\nImatges colpidores a Anglaterra. L’helicòpter del propietari del Leicester City, Vichai Srivaddhanaprabha, s’ha estavellat aquest dissabte en marxar de l’estadi després del partit entre els foxes i el West Ham (1-1). El club ha confirmat l’accident a través de les xarxes socials, tot i que no ha informat més sobre l’assumpte. No obstant això, la BBC ha explicat que una font propera al magnat ha confirmat que l’amo del conjunt anglès era dins del vehicle accidentat, que tenia capacitat per a sis persones. Altres periodistes ho han confirmat parlant amb el patrocinador principal del club, King Power, i han afegit que la tràgica notícia s’oficialitzarà en les pròximes hores.\n“Estem treballant amb la policia de Leicestershire i els serveis d’emergència com a conseqüència d’un accident greu en el King Power Stadium. El club donarà més detalls quan les informacions siguin confirmades”, s’ha limitat a explicar el club a través de les seves xarxes socials i mitjans de difusió. Per la seva banda, el cos policial també s’ha mostrat prudent en reconèixer l’accident “d’una aeronau que s’ha estrellat en el pàrquing del darrere de l’estadi” i ha explicat que estan duent a terme “diferents investigacions per determinar les circumstàncies exactes del succés”. Diferents testimonis han assegurat que el pilot ha perdut el control de l’helicòpter quan aquest es trobava a uns 60 metres d’altitud.\nAwful incident ongoing outside Leicester City’s King Power Stadium. Their owner’s helicopter is said to have crashed shortly after take off… pic.twitter.com/PIllcaOFfJ\n— Rob Clothier (@RobClothier14) 27 d’octubre de 2018\nSrivaddhanaprabha, també propietari de la companyia the King Power, va comprar el Leicester el 2010 i fa dues temporades va tenir l’oportunitat de celebrar la històrica consecució de la Premier per part dels foxes. Era habitual veure’l abandonar l’estadi amb el seu helicòpter privat i utilitzant la gespa com a pista d’aterratge, ja que la seva residència a Anglaterra es troba a Londres.\n— Leicester City (@LCFC) 27 d’octubre de 2018


Tot i les oscil·lacions en les xifres per les reubicacions d'última hora, la Diada comença amb el 96,9% dels trams amb el cartell de 'complet'\nARA Barcelona 11/09/2013 11:04\n454 Comentaris Envia a un amic Imprimeix\nLa Via Catalana estarà plena aquesta tarda. Les dades encara oscil·len lleument perquè molts dels participants cancel·len reserves per apuntar-se a d'altres zones –especialment com a resposta a la crida de l'ANC per omplir les àrees de les Terres de l'Ebre on encara hi ha alguns trams que no estan del tot plens–, però ja no hi ha cap dubte que el ple serà total.\nAmb les dades actualitzades aquest dimecres a les 11.00 hores, el recompte indica que la Diada comença amb el 96,9% dels trams amb el cartell de 'ple' i que només en queden 24 dels 788 (un 3,1%) en situació de 'quasi plens'. Ja no en queda cap amb ocupació 'baixa', 'poca', 'mitjana' o 'alta', les categories inferiors.\nSigui com sigui, des de fa dies s'està en situació de 'ple tècnic', i els organitzadors estan convençuts que s'ompliran totes les zones de la cadena.\nS'ha de tenir en compte que s'hi podrà participar en qualsevol tram, s'hi estigui inscrit o no. En aquest sentit, l' ANC ha obert aquest diumenge un Tram 0 per als que no s'han pogut apuntar al tram que volien de la cadena humana. L'ANC calcula que el nombre de participants a la cadena de l'Onze de Setembre acabarà, com a mínim, duplicant la xifra de persones inscrites.\nEl formulari d'inscripció continua obert a través de ' Via.assemblea.cat' [ el mapa que acompanya aquesta notícia s'actualitza al moment amb la informació de què disposa l'ANC].\nEn una altra pàgina, no oficial i creada per un lector de l'ARA, podeu veure un resum estadístic de l'ocupació dels trams, també per comarques.\nInspirada en la Via Bàltica del 1989, la Via Catalana pretén resseguir el país de nord a sud amb una gran cadena humana per reclamar la independència de Catalunya. Mobilitzarà fins a 30.000 voluntaris, 5.000 de centrats en la logística del dia i en seguretat, coordinats amb els Mossos d'Esquadra, policies locals i altres cossos d'emergència civil. L'ANC ha intensificat la campanya per garantir l'èxit als 86 pobles que travessarà la cadena. L'entitat ha demanat a la gent amb més mobilitat que ja hagi reservat a prop de casa que se n'esborri i s'apunti novament en trams més despoblats. Es tracta d'una mobilització social mastodòntica amb un alt grau de dificultat logística. L'organització preveu activar fins a 1.500 autocars.\nL'agenda d'actes, a punt\nL'ANC ja té tancada l'agenda d'actes. Que tot el territori se senti partícip de la Via ha estat un dels reptes, sobretot després que Lleida es queixés per haver quedat fora del recorregut. Des de la distància, la cadena s'iniciarà justament quan comencin a repicar les campanes de la Seu Vella de Lleida. El format pretén frenar "la inèrcia" de centralitzar-ho tot a Barcelona i deixar al marge el rerepaís.\nDe fet, els principals actes polítics es faran a la capital, però també a Amposta i al Pertús. La cadena entrarà també a la llotja del Camp Nou, tram reservat a les federacions esportives. Un dels aspectes més complicats per a l'ANC serà mantenir la forma de cadena a Barcelona, on l'entitat reconeix que haurà de fer mans i mànigues per evitar que el volum de gent l'acabi convertint en una massa indefinida. Un repte majúscul que persegueix un objectiu titànic.\nContinuen sumant les cadenes humanes a l'exterior: ja n'hi ha 117\nCrida de l'ANC a omplir els trams buits de la Via Catalana a les Terres de l'Ebre\nLa Via Catalana s'assegura el ple una setmana abans


Rutes pels cims del Països Catalans: PIC L'ALT DE GRIU (2.874 m.)\nPIC L'ALT DE GRIU (2.874 m.)\nCIM: Pic L’Alt de Griu (2.874 m.)\nHORARI: 6 h. 05 min. (3h 50 min. + 2h 15 min)\nDESNIVELL: 1.160 m.\nL'Alt de Griu és un dels cims de més vista i a l'hora, poc visitat d'Andorra. La seva alçada i la seva ubicació, lluny de les perifèriques carenes frontereres i prop del centre del país, el converteixen en un dels més extraordinaris miradors de tot el Principat.\nCim bífid, de composició granítica i morfologia glacial, està envoltat al nord per l’abrupte Coma d'Emportona i al sud per l'agradable i tranquil·la vall d'Ensagents. Aquest cercles glacials han rosegat la muntanya, de manera que l'Alt de Griu resta al mig d'un llarg llom que prové, per llevant, del cims de Pessons i Gargantillar i s'allarga cap a Ponent, baixant sostingudament fins la mateixa vila d'Encamp.\nL'excursió, és molt interessant, còmoda i senzilla, un pèl monòtona de pujada pel bosc de pi negre i neret anomenat de Campeà, però molt distreta i variada, de baixada, per l'encisadora, amagada i solitària vall d'Ensagents.\nAmb automòbil ens hem de dirigir a Andorra. Si entrem per La Seu d'Urgell, hem d'arribar fins a Encamp i just encara no hem sortit del poble, en una rotonda i al davant del Funicamp (Cistelles aèries d'una estació d'esquí), a la nostre dreta, surt una carretera, la CS 220, que porta "Als Cortals i Bordes de Campeà". Venint del Nord, just arribar a Encamp, veurem la rotonda, el Funicamp a la dreta i la carretera a l'esquerra.\nSeguim aquesta carretera que fent revolts s'enfila fort. Al qm 3, trobarem a la dreta una carretera en obres que durà, algun dia, a Engolasters. Al qm. 6,1 en un revolt, a la dreta, veurem també a la dreta, enlairat, en un prat, un pal indicador que diu " Ensagents, Alt de Griu, Pessons". Aquí hem de deixar el vehicle.\nCom a altres referències podem explicar que 100 metres més endavant d'aquest aparcament, a ma esquerra de la carretera, hi ha una pista que baixa amb un indicador de "Bordes de Rigoder" i " Mirador de Cap de Rep". 100 metres més amunt, torna ha haver-hi una altre pista, ara a ma dreta, i encara 100 metres més endavant, també a la dreta, una mica en sota, hi ha un gran pic-nic. Rutómetre del RACC\nRECORREGUTLa excursió segueix un camí que s'enfila per la carena que porta al cim. Al poc de sortir la carena es fa perdedora; així que baixem un tros per sota carena on hi ha camí i tornem a remuntar-la més endavant, ara ja fins el cim. Baixada des del cim al llac d’Ensagents i d’aquí per dins de la vall, seguirem un camí que ens durà al punt de sortida.\n0 minuts: Aparcament (1.885 m) Sortim, per entre prats, cap a l'indicador esmentat per un camí mig desdibuixat, el superem i el camí, ara més marcat, entra el bosc de Campeà.\n15 minuts: Creuament de camins (1.990 m). El camí de la nostre dreta té una cleda feta de branques i segueix la part baixa del bosc. Un, a la nostre esquerra es perd pel bosc i el de davant nostre, que puja fort, s'enfila cap a la carena en direcció sud. Prenem aquest darrer camí i un cop a la carena, girem a la dreta i la seguim en direcció allevantada. El bosc és força net, algun neret i la resta, herba de prat. Més amunt el camí planeja, es veuen marques de pintura groga i verda, decantem a la dreta i comencem a baixar. (-15 m.) per arribar a un gran prat. De fet es podria seguir la carena, sense camí, pel mig del bosc, però és molt perdedor.\n45 minuts: Prat (2.185 m) Sortim del bosc i travessem el prat en baixada (-20 m.) per anar a enllaçar amb un camí que ve per la nostre dreta. Ens atansem a un pal indicador.\n50 minuts: Pal indicador (2.190 m) Cap a la dreta marca al llac d'Ensagents (per aquí farem la tornada) i recta amunt Pics de l'Aspra, Alt de Griu i Pessons. Prenem aquest darrer camí molt desdibuixat per entre herba de prat, en forta pujada i direcció cap a la carena. Passem una zona sorrenca granítica i tornem a entrar al bosc, per tal d'arribar altre cop al cap de serrat. Aquí girem direcció llevant i ens hi enfilem sense cap mena de camí o senyals indicadors. La carena és molt ampla, el bosc espès i mica en mica uns emprenyadors nerets ens compliquen el pas. Més amunt el bosc clareja, els nerets, no. Pujada monòtona, fins que veiem un cim molt esvelt i format de blocs. D'aquest lloc en diuen les Pedrusques. Arribem aquest avant cim, el superem i per pedres i prat ens dirigim cap un altre cim format també per blocs.\n1 hora i 45 minuts: Cim dels Aspres (2.695 m) Sense interès. La carena s'estreny, superem uns quants blocs i baixem a un coll.\n1 hora i 50 minuts: Collada d'Entinyola (2.660 m) Una gran fita de pedres la guarda. A la nostre dreta llueixen els llacs d'Ensagents. Seguim pel llom, decantant una mica a l'esquerra per tal d'estalviar-nos remuntar blocs. Arribem a un altiplà i al fons ja distingim un pal de ferro del primer cim. Sota del cim hi ha un petit amorriador d'ovelles i des d'aquí ens adonem de que el cim és bífid.\n2 hores i 15 minuts: Cim de l'Alt de Griu (2.874 m). Arribem a la primera punta, la nord, presidida per un pal de ferro amb una base de ciment. Saltant blocs fem uns 20 metres per arribar a la punta sud, on hi trobem un pal de fusta. Tornem enrere fins el coll, ara decantant cap a la nostre dreta.\n2 hores i 25 minuts: Collada d'Entinyola (2.660 m) Deixem la ruta de pujada i saltem el coll cap a la nostre esquerra en direcció als llacs, de flanc, en baixada, direcció SE., sense camí, per entre herba de prat, terra sorrenca i algun bloc de pedres.\n2 hores i 30 minuts: Petit collet (2.570 m). Sota nostre resten dos llacs. Hem d'anar cap a on desaigua el llac de més amunt. Tampoc hi ha camí.\n2 hores i 35 minuts: Llac d'Ensagents (2.520 m) Deixem el llac a la nostre esquerra, fem direcció SO. i, ara si, amb rastres de camí, anem fins el llac de més ensota. Deixem aquest llac a la nostre esquerra i seguim unes fites que ens portaran, després de deixar un altre petit llac a l'esquerra i fer una forta baixada, a un Refugi. És important no perdre les fites.\n2 hores i 50 minuts: Refugi d'Ensagents (2.420 m) Acollidor, net i endreçat, 8 places, lliteres de ferro, llar de foc, taula i cadires. Té un annex. Sortim direcció NO. seguint les fites i de sobte entrem al bosc. A partir d'ara, tindrem unes marques grogues fins l'aparcament. El camí és molt bonic, amb molta aigua, mulleres i vegetació molt variada. A estones el camí baixa i a estones planeja, primer passa prop del riu, després se n'allunya.\n3 hores i 30 minuts: Pal indicador (2.190 m) Arribem al prat que hem descrit a la pujada, on s'ajunten el dos camins que travessen el bosc de Campeà. Travessem el prat, en baixada i deixant a la nostre dreta, els dos camins per on hem passat al pujar.\n3 hores i 40 minuts: Pal indicador (2.055 m) De la nostre esquerra arriba un camí que prové a la coma dels Llops, un dels llocs més feréstecs del Principat. Seguim la baixada.\n3 hores i 45 minuts: Cruïlla i Pal indicador (1.990 m) Arribem a la cleda i al creuament de camins explicat al començament. Seguim baixant fins l'aparcament.\nAquesta ruta es pot fer tot l’any, encara que a l'hivern pot presentar dificultats a la part de la carena, lluny de la protecció del bosc. Cim aconsellable amb esquís, per aquesta ruta i també per la de la vall d'Ensagents. Amb raquetes també és viable, però acompanyades de material alpinístic.\nPUNTS D’INTERÉSBon recorregut per un lloc freqüentat, amb uns magnífics boscos, cercle glacial i regió lacustre. Des del cim bones vistes també que cap a ponent ens permet contemplar des de els cims de Monturull fins les pistes d'Arinsal i Pal. La vall del Valira i el poble d'Encamp resten sota els nostres peus. Cap a el Nord, veiem tota la serralada fronterera entre Andorra i el País d'Oc, des de la Comapedrosa fins l'Ascobes. Més enrera resta la Pica d'Estats. Més endavant el Cassamanya i sota nostre la vall dels Cortals amb el cercle d'Emportona i els llacs de Griu.\nJa a llevant, tenim la cresta que du al Pic d'Ensagents i d'aquí les que duent a la Cubil i als Pessons-Gargantillar. Al fons veiem, entre altres, els Envalires, els Fontnegres, el Coma d'Or o el Puigpedrós. Si dirigim la mirada al Sud, veurem tots els cims fronterers amb Catalunya, des de el Montmalús fins la Tossa de Sirvent. Davant nostre els Agols i la Tossa de Braibal.\nEl clima es Alpí, amb poca influència de la mediterrània. Així, hi pots arreplegar dies de sol i sense vent, en que pots passar molta calor i per contra, dies rúfols, de pluja, boira i humitat que ens poden dur molt de fred, sobretot, a la carena. Un aspecte dominant és el vent, que sol bufar amb intensitat. Les nevades es poden produir fins ben entrada la primavera, on la neu sol enretirar-se a partir del mes de Maig. A l'estiu son freqüents i fortes, les tronades i tempestes.\nLa vegetació està composta també de plantes d'alta muntanya i de clima alpí en tot el recorregut.\nMotxilla, gorra o barret, ulleres, crema solar i roba d’abric tot l'any. Cal dur especialment roba protectora del vent. L'excursió, encara que no hi hagi neu, es aconsellable fer-la amb calçat sòlid. També recomanem dur una màquina de retratar, uns llargavistes, i força aigua.\nBarcelona a 15 de juliol de 2003


Arriba el sorteig de la Grossa de Cap d'Any 2018 - Osona Informa!\nInici » Notícies » Notícies Generals » Societat » Arriba el sorteig de la Grossa de Cap d’Any 2018\n29 Desembre 2018 a 18:00\nEs retransmetrà en directe des dels platós de TV3 el dilluns 31 a les 12 hores\nMés Grossa que mai// cartell loteriadecatalunya.cat\nQueden dos dies per a la celebració de la sisena edició del sorteig de la Grossa de Cap d’Any 2018, que es retransmetrà en directe des dels platós de TV3 el dilluns 31 a les 12 hores, tindrà una durada de 60 minuts i es faran un total de 8 extraccions. El programa estarà conduit pels presentadors de la cadena, Llucià Ferrer i Anna Bertran, acompanyats de la cantant i actriu Aida Oset, que afegirà l’apunt musical a cada extracció.\nPer facilitar les compres d’última hora, Loteria de Catalunya mantindrà oberta la venda on line fins a les 11 hores del mateix dia 31. També es podran adquirir a través del terminal que tenen instal·lat els 2.200 punts de venda que actualment comercialitzen els productes de Loteria de Catalunya (quioscos, llibreries, bars, estancs, etc).\nAquest any, les persones que hagin obtingut un premi inferior als 1.000 euros podran demanar a qualsevol dels punts de venda autoritzats una transferència directa al compte bancari, que s’haurà de fer efectiva en un termini màxim de 48 hores. Aquest nou sistema també és vàlid pels sortejos d’altres productes de Loteria de Catalunya, com són la Lotto 6/49, el Trio, la Loto Express i la Super 10.\nUn primer premi de 200.000 euros i un quart i dos cinquens premis més\nLes principals novetats d’aquest any són que el primer premi serà de 200.000 euros per bitllet de 10 euros i que s’han incorporat un quart i dos cinquens premis més, de manera que hi haurà 8 grans premis en total. Així, durant el sorteig es faran 8 extraccions: tres del cinquè premi, dues del quart i una del tercer, del segon i del primer.\nPerò encara hi haurà més premis. Concretament, més de 680.000 bitllets podran tenir algun tipus de premi, ja que també es premiaran les terminacions dels 8 números guanyadors (4 xifres, 3 xifres i 2 darreres xifres coincidents), així com els números anterior i posterior de cadascun d’ells. A més, es reintegraran tots els bitllets acabats amb la darrera xifra del primer premi.\nPremi per bitllet de 10 euros\nDos quarts premis\nTres cinquens premis\nLa web de Loteria de Catalunya donarà a conèixer els detalls dels vuit números guanyadors i també oferirà la possibilitat de consultar els bitllets premiats a través d’un cercador.\nEn la seva sisena edició, la Grossa de Cap d’Any 2018 ha posat a la venda 40 milions d’euros, 36 milions dels quals s’han distribuït en paper i 4 milions a través dels terminals dels punts de venda i internet. Com en l’edició anterior, enguany també es jugaran 80.000 números, a un preu de 10 euros el bitllet i hi haurà 50 bitllets per número, 5 dels quals es comercialitzen on line. Amb La Grossa de Cap d’Any hi ha un 25% més de possibilitats d’obtenir premi que amb el “Gordo” de Nadal.\n#Cap d'any2018 #grossa #loteria catalunya


La disruptiva laboral en el futur - Penedès Econòmic l El diari econòmic online de la Vegueria Penedès\nEls principals gurus de l’economia ens dibuixen un escenari totalment diferent al que estem acostumats, segons Daniel Truran, director de comunicació i màrqueting de B-Lab Europe, «en el futur treballarem la meitat del dia per dedicar l’altra part de la jornada a contribuir a la comunitat» ni més ni menys, disruptiva total! I m’encanta!!!\nHi haurà la necessitat de distribuir la riquesa, el creixement de la població, la falta de llocs de treball, degut en si per l’entrada de la tecnologia (robots), farà que el treball sigui tan sols el necessari per subsistir, la resta entra en joc l’economia col·laborativa, treballar per la comunitat per redistribuir temps i treball, per tant també la riquesa.\nL’arribada de Trump al poder mundial, el “BREXIT” a la Gran Bretanya, Rajoy manté la presidència espanyola i altres exemples són símptomes de la incertesa i la inestabilitat que hi ha a nivell global, és cert que la societat no es revolta perquè el sistema no ho permet, però la societat té més poder del que ens pensem i d’ella vindrà la revolució... temps al temps.\nEl Fòrum Econòmic Mundial vaticina, que en els propers cinc anys, les 15 grans economies desenvolupades i en desenvolupament del món perdran cinc milions de llocs de treball per la falta d’adaptació tecnològica, els canvis econòmics i el creixement demogràfic. No obstant això, aquest organisme assegura que si els perfils s’adapten bé, es podran crear al mateix temps 2,1 milions de llocs de treball. Dins dels llocs de treball que desapareixeran es troba el sector de l’automoció i altres: Daniel Truran també diu, «D’aquí a 20 anys, els cotxes no necessitaran conductor, i els taxis i autobusos desapareixeran», «A més, perfils com els call-center o els advocats que es dediquen a llegir contractes no seran necessaris perquè tot això ens ho facilitarà la tecnologia i la robòtica».\nAquest trencament brutal de treballar per una nòmina la meitat del dia i l’altre per la comunitat es viurà com un drama, però hi haurà gent més preparada, que trobarà sortides, la llei de la selva, qui s’adapti millor, sobreviurà millor, però al final tothom s’adaptarà. I els organismes públics, com sempre, aniran per darrera però acabaran entenen la situació i fent de mediadors, en tota aquesta gran revolució!


“Sherlock”, d’Steven Moffat i Mark Gatiss | La Finestra Digital\nQuè pot aportar de nou una enèsima adaptació de les aventures del detectiu més famós de tots els temps? Quin ha estat l’ingredient màgic que ha convertit “Sherlock”, d’Steven Moffat i Mark Gatiss per a la BBC one en un fenomen de masses tant a la televisió com a la xarxa? Perquè aquesta, i no altres adaptacions han aconseguit despertar la curiositat d’un bon grapat d’addictes a les sèries d’arreu del món i endur-se el premi BAFTA de 2011 a la millor ficció televisiva? Mirem d’explicar-vos-ho.\nQuan un pitja el play per començar a veure “Sherlock”, ha de lluitar, d’entrada, contra dos prejudicis que, a força de revisitacions de clàssics més o menys fallides s’han instal•lat a la nostra memòria audiovisual: La primera és que la contemporaneïtzació dels herois i de les seves narratives sempre s’ha passejat per aquella fina línia que separa la fidedignitat de l’histrionisme. Sovint ens hem topat amb adaptacions que, en la seva voluntat de destacar els trets característics dels personatge principals, els converteixen en còpies grotesques i poc creïbles, totalment allunyades de l’esperit original. La segona, a un nivell més concret, és que estem parlant de Sherlock Holmes, possiblement un dels personatges de ficció més revisitat, adaptat i deslocalitzat de tota la història de la televisió i el cinema. De manera que, malgrat que la fama la precedeix, estem més que preparats per veure un nou gir del personatge, sense esperar grans sorpreses, més enllà dels nous matisos que els creadors puguin aportar a nivell personal.\nNo cal ni que passin deu minuts, dels noranta que dura cada capítol de “Sherlock” per desterrar de manera conscient aquests prejudicis i saber que no estem davant d’una de les enèsimes adaptacions de les cèlebres històries de Sir Arthur Conan Doyle. Ni tampoc d’una sèrie de detectius convencional.\nNo era la primera vegada que Moffat mirava de donar un gir a la novel•la victoriana. Al 2007, va escriure Jekyll, una seqüela del clàssic “The Strange Case of Dr, Jekyll and Mr. Hyde”, de Robert Louis Stevenson, mentre que Gatiss, per la seva banda va situar un dels capítols de la nova era del Dr. Who a l’Anglaterra del S.XIX, amb Charles Dickens inclòs, ajudant en la resolució del cas.\nVa ser precisament durant l’escriptura d’aquests nous capítols de “Dr. Who”, quan Gatiss i Moffat, ambdós guionistes de la mítica sèrie de la BBC one, van començar a donar voltes a la creació de “Sherlock”, i al 2010 es va començar a emetre la primera temporada, formada per tres capítols d’una hora i mitja aproximadament, amb històries autoconclusives pel que fa als casos però amb una trama d’històries personals que té continuïtat al llarg dels diferents capítols.\nQuè fa diferent aquest Sherlock de tota la resta de contemporaneïtzacions que hem pogut veure en els darrers anys? Doncs, d’entrada la subtilitat en els detalls que han definit el personatge al llarg dels anys conjugada amb una de les majors fidelitats a la història original i un munt de referents amagats només aptes per a sherlockmaniacs. En Sherlock viu a Baker Street, hi ha un Lestrade, un Moriarty, un Watson ex-combatent a Afganistan que, com a les novel•les de Conan Doyle, és el narrador de les històries del seu soci, tot i que a través d’un blog, s’insinua, un cop més, l’addicció a les drogues de Holmes i el seu tabaquisme però en cap moment tenim la sensació de trobar-nos davant un personatge desubicat, d’un victorià plantat al mig del S.XXI, com sí que ens ha passat amb anteriors adaptacions.\nLes trames també beuen de casos famosos del detectiu anglès, amb subtils referències, tant en els títols (“A Study in Pink” (“Estudio en rosa”), “The Hounds of Baskerville”( “El sabueso de los Baskerville”)) com en les trames. Especialment reeixida és l’adaptació del primer capítol de la segona temporada, a “Scandal in Belgravia” (“Escándalo en Belgravia”) , basat en una de les millors històries de Sherlock Holmes, “A Scandal in Bohemia”, amb una precisió i una subtilesa en la relocalització de referents i personatges davant de la qual només ens podem treure el barret.\nLa parella formada per Benedict Cumberbatch (“Atonement”, “War Horse”) com a Sherlock i Martin Freeman com a Holmes funciona de meravella. L’aparent mundanitat que Freeman imprimeix al personatge del Dr. Holmes és el contrapunt perfecte per a l’excés de que Cumberbatch dota a un Sherlock complex, grandiloqüent en els gestos i amb el punt de superioritat exacta per no fer-se odiar o resultar cansat. Completen el repartiment el propi Mark Gatiss interpretant al germà de Sherlock, Mycroft Holmes, Una Stubbs com a Mrs. Hudson, Rupert Graves com a Inspector Lestrade i Andrew Scott com a Moriarty.\n“Sherlock” és, en definitiva, un producte excel•lent d’entre aquesta fornada de noves sèries amb què ens està delectant darrerament Anglaterra, que han moderat el punt British per perdre el ranci sense abandonar l’essència, la classe a què els britànics ens tenen acostumats des de fa anys i que tant ens agrada.\nSembla que hi haurà tercera temporada de Sherlock. No cal que us diguem que l’esperem ansiosos.\nBenedict CumberbatchMark GatissMartin FreemansherlockSteven Moffat


I Due Ciliegi Vigliano d' Asti Itàlia - Ofertes d'hotels amb els MILLORS DESCOMPTES EN LÍNIA Fer un comentari al lloc web\nI Due CiliegiBungalowVia Alfieri 20, Vigliano d' Asti, Vigliano d' Asti, Itàlia, 14040 - Veure al mapaExcepcional9,8Basada en10comentarisI Due CiliegiVeure més fotos"What a lovely little house! Just perfect, with everything yo..."KoenBelgiumVeure més fotosVeure totes les 22 fotos\nConvenientment situat a Montegrosso d'Asti, I Due Ciliegi és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. I Due Ciliegi ofereix un servei impecable i compleix amb totes les exigències dels més experimentats viatgers. Els clients de l'hotel poden gaudir de àrea de fumadors. L'ambient de I Due Ciliegi es reflexa en cada habitació. aire condicionat, calefacció, escriptori, balcó/terrassa, aparell de televisió són només algunes de les comoditats a la vostra disposició. L'hotel ofereix instal.lacions fantàstiques, incloses jardí, per ajudar-vos a relaxar després d'un carregat dia a la ciutat. Amb una localització ideal i amb comoditats imbatibles, I Due Ciliegi no troba competidors en cap categoria.\nAllotjaments a Vigliano d' Asti


La Diputació d’Alacant renova la col·laboració amb l’Institut d’Ecologia Litoral per estudiar la Posidonia oceanica | Notícies Dígitals\nLa Diputació d’Alacant renova la col·laboració amb l’Institut d’Ecologia Litoral per estudiar la Posidonia oceanica\n24/03/2022 diputacio alacant, institut ecologia litoral\nLa Diputació d’Alacant tornarà aquest any a col·laborar amb l’Institut d’Ecologia Litoral en l’estudi i la protecció de les praderies de Posidonia oceanica. Ambdues entitats han renovat la col·laboració que mantenen des del 2001 per conèixer l’estat de conservació d’aquesta espècie endèmica, exclusiva del mar Mediterrani, difondre’n el coneixement i conscienciar sobre la necessitat de preservar-lo.\n‘Posimed Comunitat Valenciana – Litoral Alacantí. Seguiment de Platges amb Bandera Blava 2022′ és el nom d’aquest projecte, subvencionat al 100% per la institució provincial a través d’un ajut de 90.000 euros. El programa, a més d’enfocar-se des d’un punt de vista científic, està obert a la participació de voluntaris que reben una formació específica a través de cursos i xerrades i als quals se’ls presta el suport tècnic, personal i material necessari per dur a terme les seves funcions .\nEl diputat de Medi Ambient i Estalvi Energètic, Miguel Ángel Sánchez, ha destacat el compromís de la Diputació amb l’Institut d’Ecologia Litoral “amb qui treballem des de fa més de vint anys en el desenvolupament de diverses iniciatives encaminades a conservar i protegir el patrimoni ric marí que atresora la nostra província”.\nEl programa Posimed és especialment rellevant per a aquells municipis alacantins que tenen platges guardonades amb la Bandera Blava i situades en un radi de 500 metres de les praderies de Posidonia oceanica, ja que anualment han d’elaborar un seguiment d’aquestes prades.\n← Patricia Puerta valora la dedicació dels empleats i empleades de DACEM per defensar els interessos i drets de les persones\nCreu Roja acosta els ODS a la comarca de la Costera amb el suport de la Diputació de València →


L'abandó del blog és inversament proporcional a la dedicació pel club que tenim ara. I és que ja hem començat la pretemporada (fa ja vàries setmanes...) i les gestions pertinents.\nEsteim molt contentes amb les noves incorporacions: gent de Barcelona i "rodalies" (Valladolid, la nostra sempre estimada Mallorca, França...).\nSembla que enguany SÍ ho aconseguirem, la Closca flowerpower i la Lali fitxaran. Si no, hi hauran represàlies...\nAIXÍ QUE QUALSEVOL NOIA MÍNIMAMENT INTERESSADA EN L'ESPORT DEL RUGBI QUE VINGUI A PROVAR!!! Com sempre diem: no fa falta saber res del rugbi, només tenir ganes de jugar, perquè nosaltres t'ensenyarem!\nEls horaris son:\n-dilluns al gimnàs a les 20h\n-dimarts i diojus al camp a les 20.30h


Ajuntament i Creu Roja posen en marxa un Hort Ecosocial - Altea Digital\nEl regidor de Medi Ambient de l’Ajuntament d’Altea, Jose Orozco, ha anunciat que la posada en marxa, per part de Creu Roja Altea, d’un Hort Ecosocial és ja una realitat. Un projecte que compta amb la col·laboració del consistori i la premissa fonamental és la integració de la variable social en un projecte ambiental.\nEste Hort Ecosocial té per objecte buscar la integració d’una vida sana, el proveïment d’aliments frescos i proporcionar també beneficis cognitius, emocionals, socials i mediambientals que este tipus d’activitats produeix en els col·lectius participants.\n“A més de l’aprenentatge, com a pont cap a un treball per a tot aquell que vulga participar -menors, persones amb diversitat funcional, grans-, en l’àmbit del projecte es desenvoluparà un banc de llavors, afavorint la conservació i difusió del patrimoni filogenètic de les varietats vegetals de la comarca de la Marina Baixa i en concret de les tradicionals de la població d’Altea. Tot això encaminat a la preservació de la biodiversitat “; ha explicat Jordi Juan Cerdá, responsable del projecte i membre de la Creu Roja.\nPel que fa a l’aportació municipal al projecte, “l’ajuntament contribueix amb l’obtenció d’eines i material agrari, a més de cedir l’hort”; ha apuntat l’edil de Medi Ambient, que ha explicat que “es tracta d’un projecte que integra valors com la solidaritat, companyerisme i el treball en grup. Des de l’Ajuntament ens sembla molt interessant col·laborar en una acció tan tangible que permet la integració de gent desfavorida ensenyant-los a treballar la terra i conèixer la gran varietat de llavors autòctones existents, entre altres coses. ”\nL’Hort Ecosocial de Creu Roja Altea és un projecte transversal que afavoreix el desenvolupament social, local i agrícola, fomentant la biodiversitat a través del banc de llavors i possibilitant la creació d’un col·lectiu potencialment demandant del Banc de Terres Local.\nEntre les activitats i tallers que es duran a terme en l’àmbit del projecte estan la formació agrònoma per al desenvolupament de l’hort; el disseny i la preparació del terreny; activitats de viverisme i plantació en funció dels calendaris de sembra; el manteniment de l’hort i activitats de recol·lecció.


Inici / PAÏSOS / Europa de l'Oest / Espanya / Catalunya / FAGEDA D'EN JORDÀ I VOLCÀ CROSCAT. Recorrent el Parc Natural de la Zona volcànica de la Garrotxa.\nPosted on 5 de març de 2017 in Catalunya, Espanya, Excursions per Catalunya, La Garrotxa\nLa Fageda d’en Jordà i el Volcà Croscat són dues de les visites més interessants del Parc Natural de la zona volcànica la Garrotxa que vam tenir la possibilitat de recórrer durant la nostra estada de tres dies per aquesta comarca de Girona.\nEl Parc Natural de la zona Volcànica la Garrotxa és una àmplia zona que abasta gairebé la meitat de la comarca i que agrupa fins a 11 municipis, 40 cons volcànics, 28 reserves naturals i més de 20 colades de lava. Es tracta de la zona amb major densitat volcànica de la Península Ibèrica.\nNo espereu aquí grans volcans de 4000 metres d’altura. Es tracta, en tots els casos, de suaus turons que no són més que volcans adormits com pot apreciar-se perfectament en fotografies aèries de la zona, encara que no sigui tan fàcil adonar-se’n des de la base dels mateixos.\nDurant la nostra visita a la Garrotxa vam poder conèixer diverses de les Reserves Naturals compreses dins el Parc Natural de la zona Volcànica la Garrotxa com la Fageda d’en Jordà, un dels paratges més estimats pels catalans, el volcà Croscat o el Volcà Montscacopa, que s’alça als peus de la població d’Olot, capital comarcal. També vam poder passejar amb bicicleta pels deliciosos paratges de La Moixina, una zona d’aiguamolls propera també a Olot. De tot això us parlaré en aquest post.\nLa Fageda d’en Jordà és un dels paisatges més excepcionals del Parc Natural de la zona Volcànica de la Garrotxa i, en realitat, de tot Catalunya. No és habitual trobar fagedes a Europa per sota dels mil metres d’altitud sobre el nivell del mar. De fet, la Fageda d’en Jordà, que es localitza a uns cinc-cents metres d’altura, és la fageda europeu que creix a menor altitud.\nLa popularitat de la Fageda d’en Jordà va créixer de manera exponencial a partir d’un poema que Joan Maragall, un dels poetes més importants del modernisme català, li va dedicar a la fi del segle XIX.\nEl cert, però, és que la fama de la Fageda d’en Jordà no ha fet més que créixer en els últims anys i cada tardor, en el moment en què les caduques fulles de la fageda comencen a desprendre’s de les copes dels arbres, són multituds les que s’amunteguen a la Fageda per gaudir de l’espectacle. És per això, que val la pena visitar la fageda fora d’aquests períodes de màxima aglomeració. Per exemple, ara a l’hivern, quan el sòl del bosc segueix pobladíssim de fulles seques i la tranquil·litat fa que el passeig sigui molt més plaent que a la tardor.\nLa Fageda d’en Jordà, per cert, creix sobre la colada de lava del volcà Croscat, en un lloc de suavíssims turons. És aquest un lloc que disposa de diversos senders senyalitzats per tal que cadascú decideixi quin itinerari i quin temps vol dedicar-li a tan bell indret.\nUna possibilitat, molt adequada si es visita la Fageda d’en Jordà amb nens, és fer part del recorregut en carruatges de cavalls. Aquests passejos es poden contractar a l’aparcament de Can Serra. Es tracta d’itineraris d’una hora aproximada amb una parada a mig camí per tal de fer part del recorregut a peu i poder fotografiar tan idíl·lic paratge. El carruatge està comandat per una guia naturalista que explica anècdotes sobre la Fageda d’en Jordà així com la seva composició i la importància que té com a hàbitat natural. Francament interessant. En la mateixa àrea de Can Serra ha un quiosc que funciona a manera de Centre d’Informació de la Fageda d’en Jordà i que facilita mapes al senderista que desitgi solcar els diferents senders a peu. La veritat és que ens sembla una idea estupenda fer aquest recorregut en carruatge i tant en Marc com nosaltres ho gaudim.\nEL VOLCÀ CROSCAT DE LA MÀ D’UN MAG NATURALISTA\nLa majoria de les Reserves Naturals que formen part del Parc Natural de la zona volcànica de la Garrotxa disten escassos quilòmetres entre si. Des de l’aparcament de Can Serra al de Santa Margarida, on iniciarem la nostra ruta al Volcà Croscat, no hi ha més de tres quilòmetres de bona carretera.\nPer visitar el Volcà Croscat comptarem amb l’ajuda del Mag Nani. Es tracta d’un guia naturalista amb formació i àmplia experiència en educació mediambiental. La visita promet perquè més enllà d’alliçonar-nos sobre vulcanisme i concretament, sobre la importància del Parc Natural de la zona volcànica de la Garrotxa, el Mag Nani ens amenitzarà el matí amb una sèrie de jocs de màgia de proximitat.\nEl Volcà Crocat és un més de la quarantena de volcans que forma del Parc Natural de la zona volcànica de la Garrotxa. La particularitat del mateix és que disposa d’un enorme tall que va ser format durant els anys en què el volcà va ser sotmès a l’extracció de greda. Efectivament, aquestes terres són riques en aquest tipus d’argila tan apreciada en terrisseria i amb la qual també es construeixen, per exemple, els camps de tennis de terra batuda.\nPer sort, després de molts anys d’extracció minera i, particularment, gràcies a l’esforç de molts grups naturalistes que durant força temps es van manifestar a la zona a fi de poder aturar l’activitat minera, l’empresa encarregada de l’extracció de greda va cessar en la seva activitat . El volcà va ser restaurat a partir de 1995 per tal que no col·lapsés i, des de fa ja uns anys, es pot visitar des de la base a fi de poder observar de prop.\nA la colada volcànica del Croscat, per cert, és on creix la Fageda d’en Jordà de la qual ja hem parlat. El con volcànic, queda per darrere de la zona de gredes i està totalment entapissat de vegetació i la colada volcànica, per darrere d’on ens trobem, té una longitud d’uns 6 quilòmetres.\nEl Mag Nani ens explica que és precisament el Croscat el més jove dels volcans del Parc Natural de la zona Volcànica de la Garrotxa i que ha erupcionat, únicament, en una ocasió, fa uns 11000 anys. Ens explica també sobre els diferents tipus de roques d’origen volcànic i magmàtic que podem trobar a la zona, com el granit o el basalt, a més de diverses particularitats sobre el Croscat.\nUna explicació amena que culmina, com explicava, amb una sessió de màgia de proximitat que ens deixa, francament, sorpresos tenint en compte l’enorme habilitat del mag, que és capaç de deixar-nos amb tres pams de nassos amb els jocs de mans practicats davant dels nostres ulls. De veritat que l’experiència amb el Mag Nani ha estat francament espectacular.\nAIGUAMOLLS DE LA MOIXINA.\nDesprés de visitar la Fageda d’en Jordà i el Volcà Croscat ens dirigim a Olot, que dista únicament set quilòmetres d’aquest últim destí.\nEl nostre interès se centra en llogar una bicicleta per tal de recórrer part dels terrenys de La Moixina, uns aiguamolls que es troben a les fora de la capital de la Garrotxa. Prenem prestades les bicicletes del Centre Logístic de Bicicletes, a l’avinguda de l’Estació. Allà mateix ens lliuren un plànol i ens expliquen les diferents possibilitats. La veritat és que són molts els itineraris possibles i n’hi ha de molt interessants. Per exemple, el que acosta els ciclistes fins a la mateixa Fageda d’en Jordà o el que ascendeix al Volcà Santa Margarida.\nLa nostra idea és la de passejar per la zona d’aiguamolls de La Moixina, que es situa en els ravals d’Olot. Una zona plana, de passejar plàcid, sense complicacions i amb molt poc trànsit motoritzat, la qual cosa ens interessa bastant. El paratge és tranquil, amb diversos senders i desviaments. La nostra ruta durarà aproximadament una hora i quart. A ritme molt suau i amb diverses parades per fer fotografies. No tenim cap pressa i es tracta, únicament, de gaudir del paisatge alhora que realitzem una mica d’esport. Aquests paratges de La Moixina estan declarats Reserva Natural de l’Interès Geobotànic i són el resultat de l’antic llac que anegaba la zona d’Olot i que es va assecar després de les últimes erupcions del volcà Croscat. Com veiem, aquest jove volcà té incidència tant a La Fageda d’en Jordà com en els paratges de la Moixina.\nDurant el nostre passeig ens aturem a dues fonts, la Moixina i la Font de la Deu. Malgrat tot, les dues romanen seques.\nOLOT I EL VOLCÀ MONTSACOPA\nDesprés del nostre passeig pels aiguamolls de La Moixina tornem les bicicletes i ens dirigim al centre d’Olot a finalitat de de fer una passejada per la capital de la comarca de la Garrotxa a més de reposar forces a La Nevatería, un molt bon lloc per berenar. En Marc gaudeix d’un riquíssim suc de taronges i mandarines amb gingebre i els grans, de sengles capuccinos, el meu amb nata afegida al que en Marc no dubta a ficar-hi mà, no fos cas que durant el nostre passeig amb bicicleta hàguessim perdut massa greix. Deliciosos també estan els entrepans, per cert.\nTot i que no podrem donar un gran passeig per Olot, sí que tenim temps d’acostar-nos fins al Passeig de l’Escultor Miquel Blay on es localitza la preciosa mansió modernista Solà Morales, rehabilitada per Lluís Domènech i Montaner, autor de l’Hospital de Sant Pau i del Palau de la Música de Barcelona. No es pot visitar el seu interior. Al costat de la bonica església de Sant Esteve, es troba també una altra bell habitatge modernista, la Casa Gaietà Vilà, obra d’Alfred Paluzie. També ens crida l’atenció la cantonera Casa Gassiot, també obra de Paluzie.\nLa veritat és que la visita a Olot donaria per a un dia sencer, amb alguns museus d’interès com el Museu de la Garrotxa o el Museu Can Trincheria, una bella mansió del segle XVIII museïtzada. No obstant això, nosaltres agafem el cotxe per dirigir-nos fins a la falda del Volcà Montsacopa, un dels quatre que es localitzen envoltant la població d’Olot.\nL’anomenada Cuina Volcànica, a base de productes que aquesta terra de caràcter volcànic produeix, és el protagonista de LA CUINA DEL MERCAT, un restaurant ubicat al mercat central d’Olot. El nostre menú degustació de 24,90 € consta d’uns aperitius (a destacar la saborosíssima crema de fesols i calçots amb salta de ceps i el ravioli de botifarra i poma), dos primers (el crep de brandada de bacallà és deliciós però la carxofa amb crema de pernil ibèric no li va a la saga) i un segon a escollir (tots dos escollim una riquíssima corvina). La veritat és que tot està deliciós. Disposen de tres menús diferents.\nDeixem el cotxe al pàrquing que queda just davant del cementiri. Des d’allà el camí d’ascens no pren més de 5 o 7 minuts per un camí una mica escarpat però res dificultós. Les vistes de tota la ciutat d’Olot són meravelloses des de dalt del Montsacopa, que s’alça uns 100 metres per sobre de la població. Un sender permet envoltar el cràter del volcà que es va formar a causa d’una erupció estromboliana que data de fa uns 100.000 anys. En el seu marge es localitza una església, la de Sant Francesc, que trobem tancada i dues torrasses que daten de l’època de dominació francesa, el 1812. Des d’aquest punt és visible, fins i tot, l’avui nevat Massís del Canigó.\nUn altre lloc que recomanem és LA BRASERA, al Carrer Major d’Olot. Cuina de temporada, simple, sense floritures, però molt saborosa. Triem el menú del dia de 11,80 €. La meva albergínia farcida està deliciosa. La Isa gaudeix també amb els seus espàrrecs. De segon, optem pel magret d’ànec. Disposen d’un menú volcànic més car.\nLA PASSIÓ D'ESPARREGUERA. Una fabulosa tradició per Setmana Santa.\n15 thoughts on “FAGEDA D'EN JORDÀ I VOLCÀ CROSCAT. Recorrent el Parc Natural de la Zona volcànica de la Garrotxa.”\nJamás había oído hablar de la “cocina volcánica”, está claro que va a ser cierto que cada se aprende algo nuevo. Me ha gustado el recorrido, un poco de todo, pero yo que soy más de ciudad que de campo, de entre todo me quedo con Olot y esa mansión modernista.


Florenci Salesas: El director Joan Ollé fa una adaptació teatral d'El Quadern Gris de Josep Pla\nEl director Joan Ollé fa una adaptació teatral d'El Quadern Gris de Josep Pla\nEl Jove Josep Pla (assegut a la taula) amb el seu amic Alexandre Plana (no em digueu que no s'assembla al Sergi Pàmies aquest senyor, oi?) en una foto feta a l'època en la qual passen els esdeveniments descrits al Quadern Gris\nEl director i escriptor teatral Joan Ollé, amb la col·laboració de Carles Guillén, ha fet una adaptació teatral del Quadern Gris de Josep Pla. L’obra es presentarà els dies 25, 26, 28 i 29 de juny al Teatre Lliure, dins la programació del Grec d’aquest any. L’actriu Montserrat Carulla i els actors Joan Anguera i Ivan Benet seran els intèrprets.\nTrobareu una mica més d’informació a aquest enllaç:\nL’obra, però, tindrà una pre-estrena al mateix Ateneu de Barcelona, un dels escenaris on s’esdevenen algunes de les converses més memorables del llibre, aquest dissabte 13.\nClicant damunt el següent enllaç, trobareu més informació:\nAixí mateix, l’obra serà inclosa en el cicle de representacions de la temporada 2009-2010 del Centre d'Arts Escèniques El Canal de Salt (Girona) (i acabo amb la conya marinera de posar negretes i cursives, apa).\nNo crec que ningú pugui dir res encara sobre com s’hauran resolt la immensa quantitat de problemes narratius i de tot tipus que pot arribar a portar de fer una adaptació teatral del text; quina haurà estat la selecció, ni quin enfocament, to i actitud haurà pres el director davant l’obra. Treure’n qualsevol conclusió abans d’hora és, evidentment, una imprudent injustícia. La única cosa que podem fer és conjeturar, això sí. I a mi, que sóc un xerraire que no calla ni sota l’aigua, això de conjeturar m'encanta.\nD’entrada, haig de dir que aquest l’Ivan Benet m’agrada. Crec que és un actor jove amb bona planta, ofici i que —detall no poc important— el trobo creïble vestit d’època. M’agradaria que ell fos el personatge principal, ves. No acabo d’entendre tant, però, la presència dels altres dos —il·lustres, això sí— acompanyants. De fet, pel Quadern Gris hi desfila tant de personal que es podria fer una obra monumental de més de quatre hores —amb descans inclòs, per anar a fer un assalt desesperat al toilet— amb més de dos cents personatges amb dret a rèplica, i deixar en l’espectador la sensació de no voler que allò s’acabi mai, de tant divertit, fascinant i elegant que tot plegat és.\nCrec que no és el cas —no pel que fa a la quantitat d’actors; pel resultat ètic i estètic no en tinc ni idea, és clar. He escrutat la informació que he trobat, pel davant i pel darrere, i sembla que només surten aquests tres intèrprets. ¿Estem davant d’una presentació minimalista, o si ho preferiu, essencialista del llibre? Potser sí i pot ser que també estigui bé. De fet, fins i tot un bon monologuista, sense cap mena de decorat al darrere, podria fer-ne meravelles, només rememorant els texts i els diàlegs, com si ens ho estigués explicant assegut a la taula d’un bar. He vist que la informació que hi ha a l’enllaç de l’Ateneu hi diu que, com a mínim allà, es tractarà d’un extracte de lectures. En fi, no ho sé, ja ho veurem (o ho veuran els que podran anar-hi).\nCal tenir valor per resumir amb els tres personatges escollits l'anar i venir de vells —intel·lectuals de ciutat i de poble, pagesos, pescadors, pòtols i empresaris—, aquell mostrar sense mostrar, aquell subtext constant, carregat de tensió humorística, comicitat circumspecta, estoica, entre línies. I al final, la fugacitat de la vida, la pols que se’n du el vent, l’oblit de tot plegat i tot el que vulgueu, amb el seu pòsit amarg, d’una contundència similar, sinó superior, al relat Els Morts de James Joyce, és clar.\nConfiem que Joan Ollé no hagi volgut fer una lectura massa solemne del llibre... que també la podria fer! Resulta impossible d’acontentar a tothom. A més, ja ho sabem que cada lector del Quadern Gris té aquelles pàgines favorites i, ai d’aquell que gosi arrencar-la! ... mentre el del costat, admirador de la mateixa potència, aquella pàgina “imprescindible” se li ben refot, perquè, ell, el que no vol és que li toquin aquella altra, que no té a veure res, ni en to ni en intenció. És així. No és poca la gosadia del senyor Ollé.\nDesitjo el més gran èxit a Joan Oller. Molta sort!\nPublicat per Florenci Salesas a 10:00\nEtiquetes de comentaris: El Grec, El Quadern Gris, Ivan Benet, Joan Anguera, Joan Ollé, Josep Pla, Montserrat Carulla, teatre, Teatre lliure\nUna nota magnífica, sí senyor. L'empresa era molt difícil i això explica i justifica els dubtes previs. Però, vista la peça, vaig comprovar que l'Ivan Benet no anava amb jersei de coll alt, i això ja és una gran cosa.\n30 de juny de 2009 a les 14:08\nMe'n alegro moltíssim de saber-ho. No només això sinó que vaig llegir una ressenya a l'AVUI que en parlava molt bé. Em sap molt de greu de no poder donar com opinió personal més que aquest comentari, tan ple de prevencions (com d'esperança d'estar equivocadíssim, eh), perquè m'ha estat impossible d'anar-hi.\nSi li ha sortit bé, no puc més que felicitar-lo Sr. Ollé i no hagués volgut, de cap manera que aquesta entrada hagués influit en cap espectador potencial per no anar-ho a veure-la (tampoc ho crec, però mai se sap). No són ganes de quedar bé, són ganes de no fúmer enlaire la feina dels altres, i més sense haver-la vista: unas cosa és expresar uns dubtes, l'altre treure'n conclusions impssibles. Vocació de Sant Tomàs que tinc, de vegades, res més.\nAh! i moltes gràcies pel comentari, mon, amb la valuosa informació sobre la indumentaria de l'Ivan Benet.\n1 de juliol de 2009 a les 14:08\nPresentació al Parlament de Catalunya de l'Any Mon...\nAtrezzo: Desfent un malentés desagradable\n11au aniversari del MANIFEST REVULSISTA NORD-CATAL...\nExposició: "ARQUITECTURES SENSE LLOC" al Centre d'...\nL'Ictineu 3 a la Festa de la Ciència\nEl Projecte Ictineu3 a la Festa de la Ciència al P...\nEl director Joan Ollé fa una adaptació teatral d'E...\nJoan Solà ha rebut el Premi d'Honor de les Lletres...\nNomés queda una setmana per visitar l'Exposició de...\nInformació annexa a l'anterior entrada sobre Buste...\nBuster Keaton a Sitges: Una introducció al gran ar...


Joves tutelats i extutelats\nPortada Actualitat Especials Especial Prejudicis Joves tutelats i extutelats\nIsidre Carbonell i Batlle\nEducador i psicòleg jubilat, col·laborador de l'Associació Punt de Referència\nSi parlem de joves tutelats i extutelats, el primer que cal tenir en compte és el motiu pel qual es "tutelen" nens o adolescents. Bàsicament, sol ser per un mal exercici de la responsabilitat d'atenció, cura i educació dels seus pares. És a dir, perquè s'ha donat una situació en què els pares no poden, no saben o no volen tenir cura dels seus fills. Quan aquesta situació és detectada pels serveis de suport social hi comencen a intervenir, mirant de reconduir la situació i, si això no és possible, es proposa que sigui l'Administració (a casa nostra, la Generalitat) qui n'assumeixi la tutela. Un cop fet aquest pas, l'Administració procura buscar la millor alternativa per atendre el nen o l'adolescent: que en tingui cura algú de la família extensa (oncles, avis, germans adults, etc.) o una família acollidora, per exemple. Si això tampoc no pot ser, es proposa que sigui atès en un centre, on viurà amb un grup d'altres companys i amb l'atenció dels educadors. Des d'aquí, es busca que el nen o l'adolescent pugui reprendre una vida del tot normalitzada (estudis, activitats de lleure, esplai, vinculació amb els seus tutors, etc.) que li permeti anar consolidant la base damunt la qual haurà de construir la seva vida d'adult.\nAmb tot això, hauria de quedar clar que no parlem d'un col•lectiu "homogeni": igual que passa amb un grup d'infants o adolescents dels que teniu a l'esplai, no n'hi ha dos d'iguals i cada un és fruit del seu tarannà, de la seva història i de les seves capacitats. El que sí pot passar és que, en alguns casos, després d'haver tingut més dificultats o més carències o potser fins i tot alguns maltractaments, en tinguin encara alguna "cicatriu" que els faci sentir més febles o vulnerables o insegurs davant la vida que se'ls obre al davant.\nEn arribar als 18 anys, està clar, aquestes dificultats poden fer-se més evidents, perquè són dificultats afegides a les que ja són pròpies de tots els joves de la seva edat. Tot i que també cal dir que n'hi ha alguns a qui aquestes dificultats els han fet forts i afronten la vida amb molta més energia que els seus companys d'estudi o d'esplai que no han estat tutelats.\nEl prejudici que pot donar-se més fàcilment en l'entorn d'aquests joves sol venir de la confusió: pensar que si han estat tutelats és perquè "han fet alguna cosa mal feta", que "és per culpa seva", etc. Crec que amb el que he dit fins aquí queda prou clar que això no és així, que les circumstàncies de la vida els han posat determinades dificultats, importants, certament, però superables, de la mateixa manera que d'altres joves han hagut de passar per dificultats greus de salut o d'aprenentatge, posem per cas.\nEn els vostres centres, crec que la millor ajuda és la normalitat en el tracte i en la integració amb els companys. I, en cas de sorgir alguna dificultat, tractar-la amb cura, igual que feu amb qualsevol altre: tenint en compte quins són els seus punts forts i quines les seves dificultats.


Escrit el 25 Març 2020 .\nEscolta ACHILIFUNK SOUND SYSTEM\nPrimavera de 2020. Els auguris apocalíptics de Txarly Brown finalment s’acompleixen. Entaforats a casa fins a nova ordre. Quin millor moment doncs per deslliurar la follia? Ara és el moment. “Sólo Pienso en Bailar” és el nou single dels Achilifunk Sound System, els perdedors absoluts de l’escena rumbera, a mitges amb la banda Los Retrovisores, guanyadors de l’Olimp ié-ié barceloní. No podia ser d’altra manera. Quin és el perquè de tot plegat?\nTxarly Brown es va enamorar fa mesos del vídeo domèstic del combo pop barceloní on se’ls veia cantant aquesta cançó a una boda madrilenya. Victor, cantant dels Retros, finalment va enviar els stems al Txarly i el científic boig de l’estudi canvià la veu principal amb una interpretació brillant de Jack Chakataga, hi sumà un break encarregat al gran Mikel Makala i uns ventiladors i cuts’n’pastes més tard s’acabà vomitant el track defintiu. “Sólo Pienso en Bailar” a mans dels Achilifunk reconverteix el primitiu “I Need a Helping Hand” dels The Servicemen en un electro híper-accelerat i agitanat passat per la Vila de Gràcia. Si fa o no fa com si Mark Ronson hagués produït el “Bum Bum” del mestre Chacho, com volent dir...\nAchilifunk Sound System & Los Retrovisores\nTema: “Sólo Pienso en Bailar”\nLletra: Victor Asensio\nMúsica: Hadley Murrell / James Mitchell\nAchilifunk Sound System són:\nLalo López: guitarra elèctrica (avui no hi és)\nJack Chakataga: veu, palmas i ventilador\nTxarly Brown: seqüència de fets\nMikel Makala: beatmaker\nLos Retrovisores són:\nVictor Retros: veu\nLeonardo Guateque: baix\nPere Robespierre: guitarra i veus\nQuim Corominas: bateria\nGuns Strata: hammond i veus\nHector Fucker: pandereta i veus\nSergio Moses: saxo i veus\nEdu Polls: saxo tenor\nArtur Marteens: trompeta\nFes-te amb la saga de vinils dels Achilifunk Sound System, en queden pocs i van buscats!


OSONATECA.COM - RECEPTES DE CUINA - Bombons de xocolata - La Núria a la cuina\nBombons de xocolata | VISITES: 13317\nAUTOR/A DE LA RECEPTA: La Núria a la cuina | DATA DE L'APORTACIÓ: 11/02/2014\n250 gr de xocolata per fondre (tipus "Nestle Postres")\nFarciment: ametlles trossejades i torrades; trossos d'anous, de pistatxo, de panses...\nMotlles de silicona.\n1-Trossejar la xocolata i posar-la a l'interior d'una carmanyola que es pugui tapar i posar-la al microones.\n2-Fondre la xocolata durant 2 minuts i mig al microones (jo utilitzo una carmanyola de vidre amb tapa hermètica).\n3-Abocar la xocolata a dins dels motlles de silicona amb una cullera de postres (també pot anar bé una xeringa). En el cas que es vulguin farcir, abocar una mica de xocolata, després afegir-hi el farciment que es vulgui (aquest cop he posat trossos d'ametlles torrades o trossos d'anous) i acabar d'omplir.\n4-Sacsejar el motlle un cop omplert a fi que la xocolata quedi ben repartida i no quedin grumolls a la part superior. Es pot passar també una espàtula de silicona per deixar-ho ben anivellat.\n5-Deixar refredar la xocolata. Quan aquesta està a temperatura ambient, la podem posar a la nevera i que reposi unes hores (jo l'he preparat al vespre i l'he deixat reposar tota la nit).\n6-Desemmotllar i posar els bombons damunt d'una plata per servir o a dins d'una capsa ben bonica per poder-los regalar.\nNOTA: recepta publicada originalment a La Núria a la cuina.


Gener | 2015 | Josep Riera\nLa consellera Català no mereix tant de Meliana\nPosted on 16 de Gener de 2015 by meliana\nEstes festes de Nadal es va produir un fet bastant significatiu del que està suposant la política del Partit Popular per als melianers i les melianeres. Concretament, el segon dia de Nadal la consellera d’Educació i portaveu del Consell, María José Català, visitava el betlem de Roca. Res a objectar, el naixement monumental de la família Almela-Pascual mereix la visita. Això sí, el desplegament de Policia Local, Guàrdia Civil i Policia Autonòmica fou realment exagerat per a l’ocasió i una mostra del malbaratament dels recursos públics.\nEste fet, que haguera sigut simplement un acte d’aquells propis de les dates nadalenques, va tindre un episodi previ al meu entendre del tot qüestionable, pel que significa. Abans de la visita, la consellera era rebuda a l’Ajuntament pel Partit Popular –que no per la corporació municipal, ja que, com és habitual en els nostres governants locals, no van informar ni tan sols a la resta dels grups polítics, faltant de nou a les mínimes regles de cortesia i de comportament democràtic-. El PP té un sentit privatiu de les institucions que són del conjunt de la ciutadania. La recepció fou per tal que la consellera d’Educació firmara en el Llibre d’Honor de l’Ajuntament de Meliana.\nPerò, què ha fet realment per Meliana la consellera per a meréixer este honor? Precisament, María José Català és la titular de la Conselleria d’Educació, Cultura i Esport*, una àrea que té amb Meliana deutes importants pel que fa a infraestructures que no es materialitzen. Per tant, el moment de la firma haguera sigut l’adequat perquè les melianeres i els melianers haguérem rebut la notícia que la Generalitat anava a executar de manera imminent l’aulari nou per a l’IES la Garrigosa, o el moment de presentar el projecte per al nou centre educatiu d’infantil i de primària per a Meliana, atesa la massificació de tots els centres; o d’anunciar l’inici de les obres del pavelló cobert multiusos –hui ni tan sols licitat-, una obra del Pla Confiança del 2009; o, per què no, per a firmar un conveni que garantisca la viabilitat del Conservatori de Meliana.\nNo fou així. L’alcalde de Meliana, el popular Pedro Cuesta, buscant una altra foto fàcil de les moltes que n’hem vist i de les que ens queden per vore, feia els honors barat a res. Haurem de recordar que, a més, la consellera Català és la causant i la responsable de la supressió del transport escolar de Roca a Meliana -precisament el nucli rural on es troba el betlem motiu de la visita-. Un cost que des del 2012 ha d’assumir l’Ajuntament, és a dir els melianers i les melianeres.\nMai ningú a Meliana ha rebut tant per tant poc. Comença la campanya electoral dels populars per a tractar de vendre un model clarament fracassat.\nArticle d’opinió publicat en El Periódico de Aquí del divendres 16 de gener de 2015\n*Si vols més información sobre els temes que té pendents la Conselleria d’Educació, Cultura i Esport amb Meliana, pots punxar en els enllaços següents:\nPunxa ací per conéixer la situació del sector educatiu a Meliana)\n(Punxa ací per conéixer més sobre el pavelló coberts multiusos pendent)


Tecnologia 5G en l'Administració Pública / eCityclic\nHome / Noticies / El futur de la tecnologia 5G en l’Administració Pública\nJa fa un parell d’anys que es va començar a parlar de la tecnologia 5G i dels avanços que permetrà fer en un futur pròxim, tot i que encara no estigui present en tots els àmbits ni llocs. I fins i tot ara es comença a teoritzar sobre la 6G en alguns sectors.\nPerò... coneixes què és exactament el 5G? Perquè necessitem aquesta tecnologia? Saps quins beneficis aportarà a l’Administració Pública? O com pot aplicar-se en la teva Administració? Si ja les estan utilitzant altres organismes públics?\nA continuació, trobaràs les respostes a aquestes i altres preguntes sobre la tecnologia 5G i la seva relació amb l’Administració Pública.\nEl futur de les xarxes sense fils és la tecnologia 5G. Si, la quinta generació de tecnologies de telefonia mòbil, promet una sèrie de beneficis molt interessants respecte a les seves antecessores.\nA principis dels anys 80, va sorgir la tecnologia 1G, una primera generació gairebé analògica que no tenia un estàndard internacional. Aquesta, es va veure desplaçada per la 2G, també anomenada GSM, als anys 90, tot i que no va tenir massa recorregut, doncs a mitjans dels 90 la tecnologia UMTS o 3G va arribar amb una major capacitat de processament i velocitat.\nAvui en dia i des de 2009, aproximadament, utilitzem la tecnologia 4G, amb una bona velocitat de transmissió de dades, però ara és quan notarem una evolució important en aquest àmbit, ja que la tecnologia 5G disposa d’una ampliació de l’ample de banda que fomentarà l’IoT (Internet of Things o Internet de les Coses), possibilitant la connexió sense interferències d’un major número de dispositius a la xarxa ultra connectats. No només telèfons mòbils, ordenadors i tauletes, també termòstats, sensors, cotxes, robots,... i tot tipus d’electrodomèstics.\nLa tecnologia 5G és una nova generació de tecnologia mòbil que viatjarà tan ràpid en ones de ràdio de molt alta freqüència que permetrà descarregar una pel·lícula 3D en 30 segons, 12 vegades més ràpid que amb la tecnologia actual. Preparats per veure com s’implementarà en l’Administració Pública?\nBeneficis de la tecnologia 5G\nFins a 100 vegades major velocitat de xarxa a l’actual i major ample de banda. Fet que facilitarà experiències en realitat augmentada o oferir continguts en ultra alta definició.\nLatència per sota del mil segon. La latència és el temps que triga en transmetre’s un document a la xarxa. Amb la tecnologia 5G aquesta mínima latència farà que el temps de resposta sigui immediata, en torn a 1 mil segon davant dels 20-30 mil segons de la 4G actual.\nMenor consum energètic i major número de comunicacions entre màquines. La tecnologia 5G suportarà sense problemes la interconnexió dels dispositius IoT per a donar el mateix servei a tots. A menor consum energètic, major quantitat de connexions simultànies.\nEl paper de la tecnologia 5G en l'Administració Pública\nSi, les Administracions Públiques aviat utilitzaran la tecnologia 5G com a part del seu dia a dia. Tal es així, que el Ministeri d’Energia, Turisme i Agenda Digital ha elaborat el Pla Nacional 5G 2018-2020, en el que asseguren que la tecnologia 5G no només constitueix el nou paradigma de les comunicacions sense fil, sinó que serà el component tecnològic essencial en la transformació digital de la societat i de l’economia en els països més avançat durant la pròxima dècada. Les principals solucions hàbils per a dita transformació digital, l’Internet de les Coses i el Big Data, la robòtica, la realitat virtual o l’ultra alta definició, es suportaran sobre la tecnologia 5G.\nI és que encara que no ho creguis, Espanya comença a estar ben preparada per la tecnologia 5G, segons informa el DESI (Índex de l’Economia i la Societat Digital) de 2019 que va presentar la Comissió Europea. De fet, Espanya ronda el 30% de grau de preparació, davant el 14% de mitjana europea. Tot i així, es planeja que el desplegament total de la tecnologia 55 es realitzarà gradualment fins al 2025, quan totes les marques de smartphones oferiran terminals amb tecnologia 5G.\nLa tecnologia 5G permetrà a les Administracions Públiques desenvolupar plans de Smart Cities i fer-los realitat dins dels seus plans de transformació digital. A dia d’avui, Espanya ja és un referent mundial en ciutats intel·ligents. Doncs segons l’IESE, hi ha 10 ciutats espanyoles dins de les millors 165 a nivell mundial en Smart Cities, però ja són 81 les ciutats que conformen la RECI (Xarxa Espanyola de Ciutats Intel·ligents).\nEls espais públics urbans es tornaran més intel·ligents gràcies a la tecnologia 5G:\nMillores en la gestió del tràfic. Amb la xarxa sense fils de la tecnologia 5G es podrà monitorejar el flux del tràfic a través de sensors i els sistemes de GPS dels vehicles evitaran al conductor les rutes amb major tràfic i fins i tot podran conèixer amb antelació els llocs lliures per aparcar el cotxe en un carrer en concret.\nMajor seguretat. Es preveu un descens de la criminalitat de la tecnologia 5G, degut a invents com els que ja utilitzen a Xina, on la policia utilitza sistemes de reconeixement facial per a atrapar a delinqüents. A més, la instal·lació de sensors als carrers i la transmissió de la informació recollida assegurarà una molt més ràpida i eficaç respota davant fenòmens meteorològics com inundacions o huracans.\nEstalvi en el consum d’energia. Hi ha qui asseguren que amb la unió del Machine Learning i la tecnologia 5G, dins de molt poc serem capaços de reduir els pics de consum d’energia eliminant les incidències en temps real, així com atenuar les llums de les faroles quan no detecten vianants.\nMajor eficiència en la gestió de residus. Es preveu desenvolupar un pla de gestió de residus urbans per a optimitzar el servei gràcies a la tecnologia 5G que permeti recollir informació rellevant en temps real a través de sensors connectats entre si.\nLa transformació digital de les Administracions Públiques no poden entendre’s sense la tecnologia 5G, una tecnologia que revolucionarà i impulsarà un canvi en el paradigma de la digitalització. La tecnologia 5G aconseguirà que les gestions, tràmits i cerques del nostre dia a dia, sigui més ràpides, eficients i immediates. Preparats per a la revolució 5G?\nPublicat el 18 de desembre 2019


Avís Legal - Associació Vinícola Catalana\n2. Amb quina finalitat tractem les dades personals de l’Usuari?\nASSOCIACIÓ VINÍCOLA CATALANA tracta la informació facilitada per l’Usuari amb l’objectiu d’atendre les sol·licituds de diversa índole dutes a terme per part d’aquest. En funció de la naturalesa de la sol·licitud, la finalitat perseguirà la gestió de:\nConsultes i sol·licituds de propostes, (RFP) remeses a través del formulari de contacte habilitat a tal efecte.\nCurrículums remesos a través del Portal.\nLes comunicacions a través d’enquestes.\nASSOCIACIÓ VINÍCOLA CATALANA podrà elaborar un perfil comercial, amb base a la informació facilitada. No es prendran decisions automatitzades amb base a aquest perfil.\nEn el supòsit que l’Usuari es registri al Portal a través del login social, ASSOCIACIÓ VINÍCOLA CATALANA únicament accedirà a les dades personals de l’Usuari pels quals hagi donat el seu consentiment durant la configuració de l’accés de la xarxa social de la qual es tracti. Qualsevol informació facilitada en connexió amb aquestes aplicacions socials podria ser accedida per membres de la corresponent xarxa social, i aquestes interaccions es regiran per les polítiques de privacitat de les entitats prestadores dels serveis. ASSOCIACIÓ VINÍCOLA CATALANA no disposa de cap control ni responsabilitat respecte d’aquestes entitats o de l’ús que en facin de la informació de l’usuari.\n2.1. Informació sobre el tractament de dades per a l’enviament de comunicacions des de ASSOCIACIÓ VINÍCOLA CATALANA\nLes dades utilitzades, o facilitades, a les comunicacions informatives i/o promocionals són tractades per ASSOCIACIÓ VINÍCOLA CATALANA per a finalitats consistents en l’enviament electrònic d’informació i comunicacions sobre serveis, activitats, publicacions i esdeveniments i professionals de ASSOCIACIÓ VINÍCOLA CATALANA o del seguiment i optimització de les campanyes de màrqueting dutes a terme per mitjà de tecnologies a l’efecte; i la elaboració de perfils amb finalitats comercials.\n3. Per quin període de temps conservarem les dades personals de l’Usuari?\nAmb caràcter general, les dades personals proporcionades es conservaran durant el temps necessari per a fer front a la sol·licitud de l’Usuari o mentre no se’n sol·liciti la seva supressió per l’Usuari. En el cas concret dels currículums les dades seran conservades per un període màxim de tres anys, excepte indicació en contrari per part de l’interessat.\n4. Quina es la legitimació per al tractament de les dades personals de l’Usuari?\n5. A quins destinataris es comunicaran les dades personals de l’Usuari?\nEn aquells casos en què l’Usuari sol·liciti, a través de la web, propostes de serveis o es remetin currículums, les seves dades seran facilitades a aquelles empreses espanyoles afiliades a la xarxa de ASSOCIACIÓ VINÍCOLA CATALANA.\nEn aquells casos en què la sol·licitud de l’Usuari així ho justifiqui, les dades de identificació podran facilitar-se a altres entitats afiliades a la xarxa de ASSOCIACIÓ VINÍCOLA CATALANA, incloses aquelles ubicades fora de l’Espai Econòmic Europeu, als efectes de fer front a la sol·licitud vinculada al país de destí.\nAixí mateix, les dades podran ser cedides a administracions i organismes públics per al compliment d’obligacions directament exigibles a ASSOCIACIÓ VINÍCOLA CATALANA.\n6. Quins són els drets de l’Usuari quan ens facilita les seves dades personals?\nL’Usuari té dret a obtenir confirmació sobre si ASSOCIACIÓ VINÍCOLA CATALANA tracta les seves dades personals, així com a accedir a les seves dades personals, sol·licitar la rectificació de les dades inexactes o, en el seu cas, sol·licitar la seva supressió quan, entre altres motius, les dades ja no fossin necessàries pels fins que varen ser recollides.\nEn determinades circumstàncies, l’Usuari podrà sol·licitar la limitació del tractament de les seves dades, i en aquest cas únicament es conservaran per a l’exercici o la defensa de reclamacions.\nEn determinades circumstàncies i per motius relacionats amb la seva situació particular, l’Usuari podrà oposar-se al tractament de les seves dades. ASSOCIACIÓ VINÍCOLA CATALANA cessarà en el tractament de les dades, excepte per motius legítims imperiosos, o l’exercici o la defensa de possibles reclamacions.


La Covid-19 fa caure les importacions un 73% a l'abril | BonDia Diari digital d'Andorra.\nLes importacions de béns durant el mes d'abril han sumat 31,88 milions d'euros, amb una variació percentual negativa del 73,6% respecte al mes d'abril de l'any anterior, degut a la crisi provocada per la Covid-19. Segons publica el departament d'Estadística aquest dijous, tots els grups presenten valors negatius i els més destacats són 'Transport' amb un -96,2%, 'Diversos' amb un -90,7% i 'Energia' amb un -88%. Sense el capítol 'Energia', la variació percentual de les importacions baixa un 72,6%.\nPel que fa a l'acumulat dels darrers dotze mesos, les importacions han tingut per un valor de 1.249,95 milions d'euros, una disminució del 10,8% respecte a l'acumulat del període anterior, en què les importacions en valor van ser de 1.401,03 milions d'euros. Sense el capítol 'Energia', les importacions disminueixen un 10,3% en comparació amb els darrers dotze mesos i totes les partides també presenten valors negatius.\nQuant a les exportacions, durant el mes d'abril han sumat 4,43 milions d'euros, amb una disminució del 57,7% respecte al mateix mes del 2019. En aquest cas, l'única partida amb una variació percentual positiva és la de 'Combustibles' amb un increment del 385,7%. Per altra banda, tota la resta tenen una variació percentual negativa i destaquen les partides 'Electrònica' amb una caiguda de més del 52%; de 'Transport' amb gairebé un -92%, i les de 'Vestit i calçat' amb una disminució aproximada del 60%. Pel que fa a l'acumulat dels darrers dotze mesos, les exportacions tenen un valor de 107,14 milions d'euros, amb un creixement de l'1,4% respecte als darrers dotze mesos de l'any anterior. Destaquen les pujades de les partides 'Industrial' (23,4%), 'Diversos' (17,5%) i 'Electrònica' amb un 3,2%. Per contra, presenten descensos el 'Transport' amb un 10% menys i 'Joieria' amb un 6,4%.\nFinalment, les importacions mensuals expressades en dades ajustades, és a dir, un cop eliminades les variacions causades pels efectes del calendari i del període de l'any en què ens trobem, mostren una tendència a la baixa en els darrers cinc mesos, situant-se en un -13% en aquest mes d'abril. Seguidament, les variacions intermensuals de les exportacions, expressades en els mateixos termes, mostren una tendència a l'alça, tot i que amb valors negatius, en els darrers dos mesos, amb una caiguda de l'1,1% en aquest últim mes.


Els professors associats desconvoquen la vaga després d'una demanda de la Universitat de València al Tribunal d'Arbitratge - À Punt\nEls professors associats desconvoquen la vaga després d'una demanda de la Universitat de València al Tribunal d'Arbitratge\nEstava convocada per als dies 24 i 25 d'octubre, i 28 i 29 de novembre.\n24 d'octubre 2018 - 12:29\nEls integrants de la Plataforma de Personal Docent i Investigador Associat de la Universitat de València-Estudi General (UVEG) desconvoca la vaga que va anunciar el 16 d'octubre . El portaveu, Vicent Monroig, ha informat que aquest dimarts van rebre una notificació de la direcció de la Universitat de València davant el Tribunal d'Arbitratge Laboral per tal de paralitzar aquest vaga. Per això, l'assemblea ha decidit desconvocar-la de manera parcial i mantindre la convocatòria els dies 28 i 29 de novembre, a l'espera del resultat de l'acte de conciliació que se celebrarà dimarts que ve, 30 d'octubre. Monroig considera "inaudita" la decisió de la universitat, i lamenta l'ús d'una demanda per a "paralitzar la vaga", ja que assegura que la convocatòria va ser informada "en termini i forma" el passat 15 d'octubre. "Al·leguen que no hi ha legitimitat del comité perquè no hem presentat les actes de les assemblees i entenen que l'assemblea es va celebrar després de la convocatòria, però nosaltres van informar al setembre", ha defés.\nNegociacions en la taula d'arbitratge\nEn declaracions a Les notícies del matí, el professor associat d'Estadística a la Universitat de València, Joan Garcia, explicava les raons per a desconvocar la vaga: "Aquesta mesura s'ha pres en funció de les negociacions en la taula d'arbitratge, ja que nosaltres volem negociació, acords i progrés". Garcia ha demanat respecte als drets laborals dels professors associats. A més, ha incidit en la situació de precarietat laboral que viuen: "Els associats cobren al voltant de 5 euros l'hora, fet que no assegura una situació laboral estable".\nLa negociació del conveni del personal laboral "sembla que es tancarà sense arribar a cap acord pel que fa, per exemple, a les retribucions, a la durada dels contractes o a la promoció del professorat", segons paraules de la plataforma. Els objectius i reivindicacions que es van negociar l'any passat no s'han complit, però amb aquest nou comunicat esperen encetar una negociació favorable. Entre les peticions dels associats hi ha l'aplicació de l'augment salarial aprovat per la taula negociadora i la UVEG.\nD'altra banda, altres universitats s'havien acollit també a la vaga convocada pels associats de la UV, com per exemple a Madrid, ja que fa unes setmanes la Plataforma Estatal del PDI Associat es va reunir i va acordar mobilitzacions. Però ara, després del comunicat dels associats de la UV, encara no s'han pronunciat. La decisió de continuar la vaga és "lliure, i cada col·lectiu pot convocar vagues, manifestacions, concentracions o parades de manera parcial". De moment, la vaga per als dies 28 i 29 de novembre no ha sigut desconvocada, però esperen una resolució positiva del conflicte.


El Diable Als Turons: Cadells\nHistòries de ciclisme\nAra fa exactament un any, abans de l'inici del Tour 2011, vaig escriure un post amb corredors joves a seguir. Aleshores tots ells tenien un catxet mediàtic més aviat discret. De fet vaig obviar-ne alguns de tan o més joves però que ja havien assolit certa rellevància: Boasson-Hagen, Taaramae, Van Garderen, Goss...\nResulta curiós veure com alguns dels inclosos han evolucionat en dotze mesos. Coppel ha demostrat ser un home força sòlid en les generals; Rui Costa no només va fer bons els pronòstics a la darrera Grand Boucle guanyant una magnífica etapa de mitja muntanya, sinó que fa quinze dies ha guanyat tot una Volta a Suïssa; de De Gendt poca cosa cal dir, simplement una paraula, Stelvio; Mollema i Poels a poc a poc van confirmant que d'aquí ben pocs anys figuraran entre els favorits a lluitar per les voltes de tres setmanes.\nAixí, enguany també proposaré una petita llista d'aspirants a figura que en aquest Tour poden començar a deixar pinzellades del seu talent. Una curiositat a tenir en compte, la meitat són francesos:\nTony GALLOPIN: 24 anys. Una de les irrupcions més agradables de la temporada. El salt de Cofidis a RadioShack li ha sentat de meravella a un corredor que fa gairebé de tot i bé: és ràpid, passa prou bé la mitja muntanya i ja s'ha mostrat com un solvent comodí en clàssiques de tot tipus. En fi, sembla tan complert que encara no sabem ben bé de quin tipus de ciclista es tracta. Pronòstic: estarà en fugues de cert nivell en etapes ondulades o de mitja muntanya i en serà un dels components a vigilar.\nMarcel KITTEL: 24 anys. Probablement el més conegut dels sis que presento. Sprinter pur, potentíssim. L'any passat va fer una irrupció sonada, aconseguint un bon grapat de victòries. Moltes es van produïr en escenaris de segona i tercera fila, però també va ser capaç d'apuntar-se un triomf a la Vuelta. Enguany debuta al Tour. Pronòstic: la competència és tremenda als sprints de La Grande Boucle, però si suporta la tensió entrarà al top5 en la majoria d'ells.\nSteven KRUIJSWIJK: 25 anys. Després de fer l'any passat, uns brillants Giro i Volta a Suïssa, aquest holandès s'estrena al Tour amb ganes de confirmar les seves credencials a l'alta muntanya. Enguany ha fet una aproximació sòlida i ascendent, que va concloure amb un meritori 8è lloc a la general de Suïssa. Pronòstic: el seu rol dependrà, en principi, del paper que facin els seus companys Gesink i Mollema, però pot ser un segona espasa perillosíssim en el joc tàctic. També podria aspirar al maillot blanc.\nThibaut PINOT: 22 anys. Aquest joveníssim corredor (foto superior) és, probablement, la gran esperança gal·la per a les classificacions generals, amb tota la pressió que això comporta. Havia d'estrenar-se en una gran ronda en la Vuelta, però a darrera hora i vistes les seves bones prestacions a Suïssa, FDJ ha decidit fer-lo debutar ja al Tour. Pronòstic: és molt d'hora per a demanar-li res massa seriós, però té a les cames alguna etapa de muntanya relativament brillant, potser als Alps, ja que els Pirineus se li poden acabar fent llargs.\nRafael VALLS: 25 anys. L'alacantí ja va córrer el Tour de 2010 amb el Footon i va donar molt bona impressió a la mitja muntanya. L'any passat, però les coses no li van sortir gens bé. A final de temporada i motivat per la desparició del GEOX de Matxín, va aconseguir un contracte amb Vacansoleil. L'aguerrit conjunt holandès sembla confiar en ell, bona prova d'això és la seva inclusió al 9 del Tour. Pronòstic: per poc que les forces l'acopanyin es deixarà veure en fugues en etapes de mitja i alta muntanya. A veure si té sort.\nArthur VICHOT: 23 anys. Un altre corredor del FDJ, que també compta, fora de l'equip del Tour, amb joves promeses com Demare, Bouhanni o Elissonde. Vichot és el típic corredor francès tot terreny, dur a la mitja muntanya, rapidet en grups reduïts i en finals que piquen cap amunt. En el passat Dauphiné va resoldre brillantment al seu favor una fuga de vuit integrants. Un dels cridats a succeïr els Chavanel, Voeckler, Casar i companyia, amb visos de millorar a la muntanya. Pronòstic: en els finals complicats farà bones classificacions i serà un rival perillós en les etapes en les que arriba l'escapada.\nEtiquetas: Coppel, De Gendt, Gallopin, grans voltes, Kittel, Kruijswijk, Mollema, Pinot, Poels, promeses, Rafa Valls, Rui Costa, Tour 2011, Tour 2012, Tour de França, Vichot\nAnònim 3 de juliol de 2012, a les 10:54\nHola, em dic Rosa i m'agradaria contactar amb tu. Treballo en una agència de comunicació. Com podria enviar-te un e-mail? Gràcies mils!\nBorja Barbesà 3 de juliol de 2012, a les 10:58\npots escriure aquí: bobapa@gmail.com\nAnònim 3 de juliol de 2012, a les 11:05\nGràcies! Salutacions i felicitats pel bloc.\nEl diable als turons és un blog d'actualitat ciclista des d'una òptica personal i sense vocació exhaustiva. Aquesta òptica contempla que sovint es filtrin temàtiques que em són afins i que entenc que mesclen bé amb el ciclisme: cinema, literatura, música, viatges...\nBiolaster Blog de Ciclismo\nMiquel Wert - Archives